tartuNLP/wikipedia-smugri-20251201 huggingface dataset:
France Ellegaard

France Marguerite Ellegaard-Carlstedt (10. lokakuuta 1913 Pariisi, Ranska – 17. huhtikuuta 1999 Espoo, Suomi) oli tanskalais-suomalainen pianisti. Hänet luetaan 1900-luvun merkittävien skandinaavisten pianistien joukkoon.
Ellegaardin vanhemmat olivat kuuluisa kilpapyöräilijä Thorvald Ellegaard ja Karen Kirstine Nicolaysen. Yhdeksän vuoden iässä Ellegaard aloitti musiikin opinnot Pariisissa Nérini-musiikkikoulussa. Hän jatkoi sen jälkeen opintojaan Pariisin konservatoriossa ja sai jo opiskeluaikanaan monia palkintoja ja kunniamainintoja. Hänen opettajanaan oli muun muassa Santiago Riéra, joka oli ollut itse Chopinin opettaman Georges Amadée Mathiasin oppilas.
Viidentoista vuoden iässä Ellegaard teki debyyttinsä Kööpenhaminassa, ja vuonna 1929 hän esiintyi Albert Wolffin johtaman Lamoureux-orkesterin kanssa, soittaen harvoin kuullun Rimsky-Korsakovin pianokonserton. Ellegaard piti 1930-luvulla tiuhaan tahtiin konsertteja kaikissa Euroopan tärkeimmissä musiikkikeskuksissa ja Pohjoismaiden suurimmissa kaupungeissa. Hän esiintyi myös Englannissa ja Irlannissa. Kun Tanska oli 1940-luvulla toisen maailmansodan aikana saksalaisten miehittämä, tällöin monia tanskalaisia taiteilijoita velvoitettiin osallistumaan saksalaisiin kulttuuritapahtumiin, ja myös Ellegaard konsertoi Berliinissä vuosina 1942 ja 1943. Vuonna 1943 hän sai kuitenkin luvan matkustaa Ruotsiin, jolloin hän käytti tilaisuutta hyväkseen jäämällä asumaan Tukholmaan sodan loppuun saakka. Sodan jälkeen häntä kuitenkin pidettiin Tanskassa saksalaismielisenä, ja hän menetti sen vuoksi tanskalaisyleisön suosion.
Vuonna 1949 Ellegaard meni naimisiin suomalaisen taidemaalarin Birger Carlstedtin kanssa ja muutti vähän sen jälkeen Suomeen. Ellegaard konsertoi runsaasti ympäri Eurooppaa vielä 1960-luvulle saakka, mutta sen jälkeen julkiset esiintymiset harvenivat. Hänen konserteistaan tehtiin ainakin kahdeksan levytystä vuosina 1943–1953. Erityisesti hänen Chopin-levytyksiään on pidetty esimerkillisinä, Chopinin musiikin todellista ymmärtämystä osoittavina. Konserttipianistina Ellegaard oli tunnettu ja arvostettu koko Euroopassa. 
Suomen Solistiyhdistyksen järjestämässä konserttisarjassa Ellegaard konsertoi Helsingin konservatoriossa vuosina 1959, 1962, 1963 ja 1965. Vuosina 1961–1965 Ellegaard esiintyi myös ns. Helsinki-kvartetin pohjalle perustetussa kolmihenkisessä ryhmässä, johon kuuluivat hänen lisäkseen sellisti Pentti Rautawaara ja viulisti Anja Ignatius. Ellegaard myös opetti pianonsoittoa Sibelius-Akatemiassa vuosina 1964–1975. Hänen viimeinen julkinen esiintymisensä oli vuonna 1982, 69-vuotiaana. 
Ennen toista maailmansotaa Ellegaard sai monia tanskalaisia tunnustuspalkintoja ja myöhemmin Suomessa valtion taiteilija-apurahan. Suomalaisessa musiikin aikakausjulkaisussa Finnish Music Quarterly julkaistussa artikkelissa Petri Sariola kutsui France Ellegaardia ”Skandinavian pianistien kuningattareksi”
Säännöllinen monitahokas

Säännöllinen monitahokas on monitahokas, jonka tahkot ovat yhdenmuotoisia, säännöllisiä monikulmioita ja jotka on järjestetty samalla tavalla kustakin kärjestä. Säännöllisiä monitahokkaita on yhdeksän erilaista: viisi Platonin kappaletta ja neljä Keplerin–Poinsot’n kappaletta.
Stacy Dragila

Stacy Dragila (o.s. Mikaelson, s. 25. maaliskuuta 1971 Auburn, Kalifornia) on yhdysvaltalainen uransa päättänyt seiväshypyn olympiavoittaja ja maailmanmestari.
Sevillan MM-kisoissa 1999 Stacy Dragila voitti naisten seiväshypyn ensimmäisen maailmanmestaruuden. Vuotta myöhemmin Sydneyn olympialaisissa hänestä tuli lajin ensimmäinen olympiavoittaja. Kolmannen ulkoratojen arvokisavoittonsa hän sai Edmontonin MM-kisoissa 2001. Sisäratojen maailmanmestaruuden hän voitti Pariisissa 1997.
Sevillan MM-kisojen 1999 finaalissa Dragila hyppäsi kaikkiaan 18 kertaa, mikä on määrältään MM-kisojen ennätys kaikki korkeussuuntaiset hypyt huomioon ottaen. Hän ylitti 415 ja 435 ensimmäisellä yrityksellä, 425, 440, 445, 455 ja ME-korkeutta sivuavan 460 toisella yrityksellä sekä 450 kolmannella yrityksellä. Lopuksi hän vielä pudotti kolmasti korkeuden 465, johon pahin kilpailija Anžela Balahonova sai käyttää yhden yrityksen pudotettuaan 460 kahdesti.
Viimeisen maailmanennätyksensä 481 Dragila hyppäsi kesäkuussa 2001. Ennätyksensä 483 hän hyppäsi kesäkuussa 2004 mutta karsiutui finaalista samana vuonna Ateenan olympialaisissa.
Jukataninkaklattaja

Jukataninkaklattaja ("Ortalis vetula") on keskiamerikkalainen kanalintu. Lajin nimesi ja kuvaili Johann Georg Wagler 1830. Lajin vanha nimi oli ruskosiipikaklattaja.
Koko ja ulkonäkö.
Linnun pituus on noin 46–60 cm ja paino noin 650 g. Höyhenpuku on pääosin ruskea, pitkähkö kaula ja pienehkö pää ovat ruskeat tai sinertävän tummat. Pitkä pyrstö on tumma ja siinä on kapea valkoinen kärki. Siivellä näkyy lennossa punertava kuvio. Koivet ovat pitkät. Kurkussa on paljas alue, joka soidinaikana muuttuu koiraalla puenertavaksi ja pullistuneeksi. Sukupuolet ovat muuten lähes samannäköiset. Lintu on arka ja liikkuu pääasiassa puiden latvustoissa, josta sen paljastaa aamuisin kuuluvat käheät huudot. Muita ääniä ovat korkeat vihellykset ja kaklatukset. Liikkuu parvissa, joissa on noin 15 yksilöä.
Kaklattajia on 12 lajia. Costa Ricassa elävä jukataninkaklattajapopulaatio on eristynyt ja jotkut tutkijat pitävät sitä eri lajina "O. leucogastra".
Esiintyminen.
Meksikonlahden länsireunus Teksasin Rio Grandelta Jukatanin niemimaalle ja Costa Ricaan. Maailman populaation koko on 500 000–5 000 000 yksilöä. Laji on elinvoimainen. Se on paikkalintu.
Elinympäristö.
Savannit ja pensaikot sekä puolikuivat metsät ja jokivarsien tiheiköt.
Lisääntyminen.
Pesä on rakennettu risuista ja ruohoista ja se sijaitsee yleensä matalalla puussa, joskus maassa. Munia on 2–4. Vain naaras hautoo ja haudonta kestää noin 25 päivää. Poikaset ovat pesäpakoisia ja lähtevät pesästä jo vuorokauden ikäisinä. Naaras, joskus molemmat emot, huolehtivat poikueesta joitakin päiviä.
Ravinto.
Syö sekä puussa että maassa siemeniä, hedelmiä (muun muassa viikuna, palmut), tuoreita lehtiä ja kukkia.
Puuhanhi

Puuhanhi ("Anseranas semipalmata") kuuluu sorsalintuihin. Se luettiin aiemmin sorsien (Anatidae) heimoon, mutta nykyisin sen katsotaan olevan oman heimonsa puuhanhien (Anseranatidae) ainoa laji.
Puuhanhia elää maailmassa noin 1 000 000 yksilöä. Niitä elää luonnonvaraisena eniten pohjoisessa Australiassa ja eteläisessä Uudessa-Guineassa. Lajin elinympäristöä ovat avoimet ja märät paikat, kuten tulvaviljelmät ja suot. Puuhanhi on pääasiassa paikkalintu, kuivina aikoina se saattaa kuitenkin muuttaa pienen matkan päähän.
Puuhanhen pesä on maassa ja siinä on usein 5–14 munaa. Jotkut koiraat saattavat paritella kahdenkin naaraan kanssa.
Puuhanhi on helppo tunnistaa mustavalkoisen höyhenpeitteensä ja kellertävien jalkojensa perusteella. Puuhanhen jalat näyttävät enemmän kahlaajan kuin sorsan jaloilta, sillä niissä ei ole juuri lainkaan räpylöitä. Puuhanhi ruokkii itsensä vihanneksilla, joten räpylöitä ei vihannespelloilla juuri tarvitakaan. Koiraat ovat naaraita suurempia.
Puuhanhet pesivät ryhmissä ja ovat laumaeläimiä pesimäajan ulkopuolellakin. Ne voivat kokoontua muutaman tuhannen yksilön meluaviksi parviksi. Puuhanhen ääni on kovaääninen törähdys.
Nitraus

Nitraus on kemiallinen reaktio, jossa NO2-ryhmä eli nitroryhmä liitetään kohdemolekyyliin. Useimmiten nitrattavat yhdisteet ovat aromaattisia esimerkiksi tolueenin nitrauksessa muodostuu trinitrotolueenia. Nitrausta käytetään tarkoittamaan osin virheellisesti myös nitraattiesterien kuten nitroglyserolin valmistuksesta.
Reagenssit ja mekanismi.
Suurin osa aromaattisista yhdisteistä reagoi nitrauksella. Helpoimmin reagoivat elektronirikkaat aromaattiset yhdisteet kuten aniliini- tai fenolijohdannaiset. Nitraavan reagenssin valinta riippuu aromaattisen yhdisteen reaktiivisuudesta. Tyypillisin nitraava reagenssi on typpihapon ja rikkihapon seos (ns. nitraushappo), mutta myös typpihapon ja etikkahapon seoksia käytetään. Helposti nitrautuvat yhdisteet nitrautuvat esimerkiksi natriumnitraatin ja hapon avulla, kun taas heikommin reaktiivisten yhdisteiden nitraukseen käytetään voimakkaampia reagensseja kuten nitroniumtetrafluoroboraattia.
Nitraus on reaktiomekanismiltaan elektrofiilinen aromaattinen substituutioreaktio. Reaktion ensimmäisessä vaiheessa typpihaposta tai nitraatti-ionista muodostuu happamissa olosuhteissa veden eliminaation seurauksena nitroniumioni. Nitroniumioni on voimakkaasti elektrofiilinen. Aromaattinen yhdiste toimii nitrauksessa nukleofiilinä ja aromaattisen rengaan elektronipari muodostaa sidoksen nitroniumionin kanssa. Tällöin muodostuu niin kutsuttu aryliumkationi. Aryliumkationin muodostuminen on nitrauksen reaktionopeutta rajoittava hitain vaihe. Jokin emäs ottaa aryliumkationilta protonin, jolloin yhdisteen aromaattisuus palautuu ja muodostuu nitroyhdiste.
Nitroryhmä on elektroneja puoleensa vetävä ryhmä, joten mikäli molekyyliin voidaan liittää useampi kuin yksi nitroryhmä, tapahtuvat seuraavat nitrautumiset vaikeammin kuin ensimmäinen. Esimerkiksi nitrotolueenin valmistuksessa tämä ilmenee siinä, että ensimmäisen nitrauksen jälkeen on lämpötilaa nostettava, jotta kaksi muutakin nitrausta tapahtuisi. 
Käyttökohteita.
Nitrausta käytetään monissa teollisuuden prosesseissa kuten eräiden räjähdysaineiden valmistuksessa. Nitrobentseeniä valmistetaan nitraamalla, ja sitä puolestaan käytetään aniliinin ja eräiden muiden orgaanisten kemikaalien valmistuksessa sekä erityisesti lähtöaineena väriaineteollisuudessa hydratsobentseenin, bentsidiinin, m-kloorinitrobentseenin, m-nitrobentseenisulfonihapon ja metaniilihapon valmistuksessa sekä selluloosaeetterien liuottimena. Nitroryhmä on osa myös monien lääkeaineiden rakennetta, joten nitraus on yleisesti käytetty reaktio myös farmaseuttisen kemian teollisuudessa.
Taitoluistelu talviolympialaisissa 1964

IX talviolympialaisissa Innsbruckissa vuonna 1964 järjestettiin taitoluistelussa kolme kilpailua.
Mitalistit.
Pariluistelu.
Kilius ja Bäumler hylättiin vuonna 1966, kun paljastui heidän allekirjoittaneen ammattilaissopimuksen jo ennen olympiakisoja. He saivat mitalinsa kuitenkin takaisin vuonna 1987. Saksalaisparin hylkäyksen jälkeen hopealle nousseet Wilkes ja Revell sekä pronssille nousseet Josephit saivat pitää mitalinsa myös Kiliuksen ja Bäumlerin hylkäyksen perumisen jälkeen.
The Eye (vuoden 2002 elokuva)

The Eye () on vuonna 2002 valmistunut aasialainen kauhuelokuva, jonka ovat ohjanneet Pangin veljekset Oxide ja Danny Pang.
Elokuva on uudelleenfilmatisoitu kahdesti: vuonna 2005 valmistui "Naina"-niminen intialainen uudelleenfilmatisointi, ja vuonna 2008 "The Eye" -niminen yhdysvaltalainen uudelleenfilmatisointi.
Juoni.
Mun (Angelica Lee) sokeutui viisivuotiaana. Nyt, vuosia myöhemmin, hänelle tehdään sarveiskalvonsiirto, joka palauttaa hänen näkönsä. Pian hän alkaa nähdä aaveita joka puolella ja päättää selvittää, mistä on kyse.
Thandiwe Newton

Melanie Thandiwe Newton (s. 6. marraskuuta 1972 Lontoo, Englanti) on englantilainen näyttelijä. 
Newton on zimbabwelaisen Nyashan ja englantilaisen Nickin tytär. Hän kasvoi Sambiassa sekä Cornwallin Penzancessa ja opiskeli Cambridgen yliopiston Downing Collegessa. Hän teki elokuvadebyyttinsä vuonna 1991 ja sai 2005 parhaan naissivuosan esittäjän Bafta-palkinnon. 
Newton vieraili muutaman jakson verran myös suositussa televisiosarjassa "Teho-osasto", jossa hänen roolihahmonsa oli Kem Likasu. Newton oli mukana keskeisissä rooleissa "Westworld"-tieteissarjassa (2016–2022) sekä "Line of Duty" -poliisisarjan neljännellä tuotantokaudella (2017).
Newton on ollut vuodesta 1998 lähtien naimisissa ohjaaja-käsikirjoittaja Ol Parkerin kanssa. Parilla on vuosina 2000 ja 2004 syntyneet tyttäret ja 2014 syntynyt poika.
Doris Roberts

Doris May Roberts (4. marraskuuta 1925 St. Louis, Missouri – 17. huhtikuuta 2016 Los Angeles, Kalifornia) oli yhdysvaltalainen näyttelijä. Hänet tunnettiin parhaiten roolistaan Marie Baronena sarjassa "Kaikki rakastavat Raymondia".
Roberts teki televisiodebyyttinsä vuonna 1951. Hän alkoi samalla vuosikymmenellä esiintyä myös Broadwayllä, ja ensimmäisessä elokuvassaan hän esiintyi 1961. Hänen myöhempien elokuviensa joukkoon lukeutuivat "Kuherruskuukausimurhaajat" ("The Honeymoon Killers", 1970) ja "Pelham 1–2–3 kaapattu" ("The Taking of Pelham One Two Three", 1974).
Elokuvarooleistaan huolimatta Roberts tunnettiin etupäässä ansioistaan televisiossa. Hän sai Emmy-palkinnon vuonna 1983 sarjasta "Sairaalan syke" sekä vuosina 2001, 2002, 2003 ja 2005 sarjasta "Kaikki rakastavat Raymondia".
Robertsin ensimmäinen puoliso oli Michael Cannata, jonka kanssa hän sai pojan ja sittemmin kolme lapsenlasta. Pari erosi vuonna 1962. Roberts meni vuonna 1963 uusiin naimisiin kirjailija William Goyenin kanssa; avioliitto päättyi miehen kuoltua leukemiaan 30. elokuuta 1983.
Roberts harrasti ruoanlaittoa ja julkaisi vuonna 2005 Danelle Mortonin kanssa kirjan "Are You Hungry, Dear? Life, Laughs, and Lasagna". Hän asui Los Angelesissa, ja hänellä on tähti Hollywood Walk of Famella.
Tiheysmatriisi

Tiheysmatriisi kuvaa kvanttisysteemin tilaa yleisemmin kuin pelkkä aaltofunktio, sillä se sallii myös sekoitetut tilat. Tiloja, joita voidaan kuvata pelkällä aaltofunktioilla sanotaan puhtaiksi. Tiheysmatriisin käsitettä käytetään erityisesti jollain tapaa avoimissa systeemeissä, joissa perussysteemin ympäristöllä on vaikutusta perussysteemin dynamiikkaan. Tiheysmatriisin avulla kvanttimekaniikasta voidaan myös johtaa useita tilastollisen fysiikan ja termodynamiikan käsitteitä.
Formaali määritelmä.
Oletetaan, että kvanttisysteemiä kuvaa enintään numeroituva joukko ominaistiloja formula_1. Tällöin sen tiheysmatriisi on yleisesti muotoa
formula_2
missä formula_3 ovat kompleksikertoimia. Tiheysmatriisi on hermiittinen ja normalisoituva. Toisin sanoen
formula_4
ja
formula_5
missä Tr on matriisin jälki. Tiheysmatriisin diagonaalialkiot formula_6 kuvaavat tilojen formula_1 todennäköisyyksiä, ja ei-diagonaalialkiot tilojen välisiä koherensseja. 
Observaabelin formula_8 odotusarvo formula_9 voidaan laskea tiheysmatriisista käyttäen kaavaa
formula_10
missä formula_11 on operaattorin formula_12 matriisielementti. 
Aikakehitys.
Tiheysmatriisi toteuttaa Liouvillen yhtälön
formula_13
missä formula_14 on Diracin vakio ja formula_15 on systeemin Hamiltonin operaattori. Avoimissa systeemeissä kiinnostavan osasysteemin tiheysmatriisia tutkittaessa saadaan yllä olevaan yhtälöön ympäristöä kuvaava lisätermi. Tuon lisätermin avulla voidaan tutkia mm. kvanttisysteemin relaksaatiota ja vaihekoherenssin menetystä.
Westendin Linja

Westendin Linja Oy oli espoolainen linja-autoyhtiö, joka harjoitti seutuliikennettä pääkaupunkiseudulla sekä Espoon sisäistä liikennettä. Lisäksi yhtiö liikennöi Kauniaisten palvelulinjaa sekä harjoitti tilausliikennettä. Westendin Linja oli Suomen Paikallisliikenneliitto ry:n jäsen. Westendin Linja teki monen vuoden ajan yhteistyötä jääkiekkojoukkue Espoo Bluesin kanssa tarjoten seuran kannattajille ilmaiskyytejä jäähallille eri puolelta Espoota. Yhtiö sai YTV:n asiakastyytyväisyystutkimuksessa vuonna 2005 kiitosta kuljettajien ajotavasta sekä siitä, että he auttoivat ja neuvoivat matkustajia.
Historia.
Veikko Tehiranta aloitti liikennöinnin Helsingin ja Westendin välillä 18. joulukuuta 1958 ja perusti Westendin Linja Oy:n vuonna 1960. Yhtiö osti vuonna 1975 Vanhankylän Linja Oy:n ja vuonna 1980 Linjamatka Oy:n. Linjebuss osti vuonna 1994 Westendin Linja Oy:ltä sen oman linjaliikenteen ja -kaluston Linjamatka Oy -nimisenä, mutta itse pääyritys jäi toimimaan ja palasi myöhemmin linjaliikenteeseen. Veikko Tehiranta sai liikenneneuvoksen arvonimen vuonna 1986. Yhtiön toiminta loppui sen jätettyä konkurssihakemuksen 1. lokakuuta 2012. Helsingin seudun liikenne jakoi Westendin Linjan liikenteen Nobina Finlandin, Veolia Finlandin, Åbergin Linjan ja Oy Andersson Ab:n kesken. Kauniaisten palvelulinja siirtyi Taksikuljetukselle.
Robert Guillaume

Robert Guillaume (synt. Robert Peter Williams; 30. marraskuuta 1927 St. Louis, Missouri – 24. lokakuuta 2017 Los Angeles, Kalifornia) oli yhdysvaltalainen teatteri- ja televisiorooleistaan tunnetuksi tullut näyttelijä. Hän esitti sarkastista hovimestari Bensonia sarjoissa "Kupla" ja "Benson".
Guillaume syntyi St. Louisissa, Missourissa, ja opiskeli St. Louisin ja Washingtonin yliopistoissa. Hän suoritti myös armeijan ennen näyttelijänuran alkamistaan. Hän teki Broadway-debyyttinsä vuonna 1961. Hän sai kaksi Emmy-palkintoa vuosina 1979 ja 1985 ja oli lisäksi mm. Golden Globe- ja Tony-ehdokkaana.
Guillaumella oli ajoittain rooleja myös elokuvissa, kuten "" Philmore Walkerina ja "Big Fishissä" tohtori Bennettinä. Hän ja hänen ensimmäinen vaimonsa Marlene Williams erosivat vuonna 1983; liitosta oli syntynyt kaksi poikaa. Vuonna 1984 hän meni uusiin naimisiin Donna Brown Guillaumen kanssa. Heille syntyi vuonna 1990 tytär Rachel. Samana vuonna toinen pojista menehtyi 32-vuotiaana AIDSiin.
Guillaume toipui lievästä aivoverenkiertohäiriöstä, jonka hän koki 14. tammikuuta 1999 erään "Sports Night" -sarjan jakson kuvausten ollessa käynnissä. Hänellä on tähdet Hollywood ja St. Louis Walk of Fameissa.
Guillaume tunnetaan myös ääninäyttelijänä: hän oli "Leijonakuninkaan" ja sen jatko-osien Rafiki sekä "Half-Life 2" -pelin Eli Vance. Jälkimmäisestä hänelle myönnettiin vuonna 2005 Interactive Achievement Award.
James Couttet

James Couttet (18. heinäkuuta 1921 Chamonix, Ranska – 13. marraskuuta 1997 Chamonix) oli ranskalainen alppihiihdon maailmanmestari ja olympiamitalisti.
James Couttet voitti syöksylaskun maailmanmestaruuden Engelbergissä 1938. Toisen maailmansodan jälkeen hän sai kaksi alppihiihtomitalia sekä Sankt Moritzin olympialaisissa 1948 että Aspenin MM-kisoissa 1950. Suurpujottelu tuli arvokisojen ohjelmaan vasta 1950, ja Couttet oli ensimmäinen alppihiihtäjä, joka saavutti urallaan arvokisamitalin niin pujottelussa, suurpujottelussa, syöksylaskussa kuin alppiyhdistetyssäkin.
Siniliitäjä

Siniliitäjä ("Halobaena caerulea") on pieni ulappalintuihin kuuluva valtamerilintu. Lajin nimesi Johann Friedrich Gmelin vuonna 1789. Siniliitäjä on sukunsa ainoa edustaja. Se on läheistä sukua prioneille ("Pachyptila").
Koko ja ulkonäkö.
Linnun pituus on noin 29 senttimetriä ja paino noin 200 grammaa. Höyhenpuku on alta valkoinen ja päältä siniharmaa. Pää on sinimusta. Pyrstössä on valkoinen kärki, koivet ovat siniset ja räpylät lihanväriset, nokka on sinimusta ja koukkukärkinen. Sukupuolet ovat samanvärisiä.
Esiintyminen.
Siniliitäjä pesii eteläisellä Atlantilla ja Intian valtamerellä sijaitsevilla eristyneillä saarilla, Etelämantereen tuntumassa. Maailman populaation koko on noin 2 miljoonaa yksilöä. Lajin kanta on elinvoimainen. Pesimäajan ulkopuolella laji vaeltelee Etelä-Amerikan, Etelä-Afrikan, Australian, Uuden-Seelannin ja Etelämantereen vesillä. Lajia ei ole tavattu Suomessa.
Elinympäristö.
Siniliitäjän elinympäristöä ovat vuoristoiset eristyneet saaret sekä valtameret.
Lisääntyminen.
Siniliitäjä pesii valtavina yhdyskuntina, muun muassa lähes 150 000 paria pesii Mayes Islandilla. Laji kaivaa pesäkäytävän maahan ja munii sen perälle yhden munan. Molemmat puolisot hautovat, yhteensä noin 50 päivää. Poikanen oppii lentämään noin 55 päivän ikäisenä. Emot tuovat poikaselle ruokaa vain öisin välttääkseen kihujen ja lokkien ryöstelyt.
Ravinto.
Laji syö pääasiassa krillejä ja myös muita selkärangattomia sekä kaloja.
Maailman pisin luokkaretki

Maailman pisin luokkaretki on Nylon Beatin 8. elokuuta 2007 julkaistu remasteroitu kokoelma-albumi. Albumilta julkaistiin heinäkuussa 2007 singlenä kappale "Seksi vie 12 apinaa kuumalle hiekalle", jossa on yhdistetty neljä yhtyeen aiempaa hittiä. Albumilla on myös mukana päivitetty versio "Syytön" -hitistä, joka julkaistiin syksyllä 2007 myös singlenä.
Albumi nousi Suomen virallisen listan sijalle 15.
Chiharu Igaya

Chiharu Igaya (s. 20. toukokuuta 1931) on japanilainen urheiluvaikuttaja ja alppihiihtäjä. Hän oli kansainvälisen olympiakomitean varapuheenjohtaja.
Igaya saavutti pujottelussa olympiahopeaa Cortina d'Ampezzon kisoissa 1956. Hän oli ensimmäinen japanilainen talviolympialaisten mitalisti. Kaksi vuotta myöhemmin hän sai samassa lajissa pronssia Bad Gasteinin MM-kisoissa.
Hän osallistui ensimmäisen kerran talvikisoihin Oslossa 1952 ja oli 11. pujottelussa, 20. suurpujottelussa ja 24. syöksylaskussa. Hän osallistui vielä Squaw Valleyn talviolympialaisiin 1960 ja oli 12. pujottelussa, 23. suurpujottelussa ja 34. syöksylaskussa.
Chiharu Igaya valittiin Kansainvälisen olympiakomitean jäseneksi 1982, toimeenpanevaan komiteaan kahteen otteeseen eli vuosiksi 1987–1991, 1996–2000 ja KOK:n varapuheenjohtajaksi vuosiksi 2005–2009. Hän oli kaksien talvikisojen arviointikomitean puheenjohtaja eli vuosien 1988 ja 2002 kisojen. Vuonna 2012 hän oli saavuttanut 80 vuoden iän, jolloin jäsenyys päättyi ja nimettiin kunniajäseneksi.
Since 1987

Since 1987 on suomalaisen R&amp;B-laulaja Ronin debyyttialbumi, joka julkaistiin 17. toukokuuta 2006 Sony BMG -levy-yhtiön kautta.
"Since 1987" nousi Suomen virallisella albumilistalla parhaimmillaan sijalle 26. Yhteensä se säilyi listalla kolme viikkoa, kahden ensimmäisen viikon sijoitus oli 39. Albumin suurin hitti oli kappale "Don't Wanna B Alone", josta tehtiin myös musiikkivideo.
Horat

Horat ( 'tunnit') olivat kreikkalaisessa mytologiassa alun perin luonnonjärjestyksen ja vuodenaikojen jumalattaria, mutta hellenistisellä ajalla he muuttuivat yleisen järjestyksen ja oikeuden jumalattariksi. Useimmiten heidän vanhemmikseen mainitaan Zeus ja Themis ja Moirat heidän sisarpuolikseen, mutta vuodenaikojen jumalattarina heidät mainitaan myös Helioksen ja Selenen tyttäriksi, jotka vartioivat Olympoksen portteja ja huolehtivat maan hedelmällisyydestä ja ohjasivat säätä.
Muinaiset horat.
Hyvin varhaisina aikoina horat olivat vuodenaikojen jumalattaria: Thallo, Aukso ja Karpo — muinaisilla kreikkalaisilla oli ainoastaan kolme vuodenaikaa. Taiteessa heidän kuvattiin nuoriksi viehättäviksi neidoiksi, joita ympäröi runsas kasvillisuus ja värikkäät kukat.
Thallo ( 'kukoistava, kukintojen tuoja') oli kevään ja kukintojen jumalatar, josta tuli nuoruuden suojelija.
Aukso ( 'kasvu, lisääntyminen') oli kesän jumalatar, jota palvottiin Ateenassa myös toisena khariiteista.
Karpo ( 'hedelmä, vuodentulo') oli syksyn jumalatar, joka hallitsi kypsymistä ja sadonkorjuuta.
Hellenistiset horat.
Hellenistisellä ajalla horat olivat lain ja järjestyksen jumalattaria, jotka pitivät yllä yhteiskunnan järjestystä. Heidän nimensä olivat Eunomia, Dike ja Eirene.
Dike ( 'oikeus') oli oikeuden ja oikeudenmukaisuuden jumalatar, joka hallitsi maallista oikeutta.
Eunomia ( 'järjestys') oli järjestyksen ja lainmukaisen hallitsemisen jumalatar.
Eirene ( 'rauha') oli rauhan ja vaurauden jumalatar. Hänet kuvattiin nuoreksi neidoksi, joka piti käsissään runsaudensarvea, oliivipuun oksaa tai Hermeen sauvaa.
Hätävilkku

Hätävilkku tarkoittaa ajoneuvon toimintoa, jossa kummankin puolen suuntavilkut vilkkuvat yhtäaikaisesti. Hätävilkun tarkoituksena on varoittaa muita tienkäyttäjiä poikkeavasta liikennetilanteesta, kuten esimerkiksi onnettomuudesta tai esteestä tiellä.
Hätävilkut yleistyivät autoissa vasta autojen sähköistymisen myötä. Ennen vilkkuja käytetyissä mekaanisissa suunnannäyttölaitteissa ei hätävilkkuominaisuutta vielä ollut. Nykyisin hätävilkut ovat kansainvälisesti vaadittu ominaisuus jokaiselta tieliikenteeseen rekisteröitävältä ajoneuvolta.
Hätävilkun käyttö on määritelty tieliikennelaissa seuraavasti:
”"Pysäytetyssä tai pysäköidyssä ajoneuvossa saa käyttää suuntavalojen hätävilkkukytkentää, jos ajoneuvo on onnettomuuden, vaurion tai muun pakottavan syyn johdosta jouduttu pysäyttämään sellaiseen paikkaan, jossa se voi aiheuttaa erityistä vaaraa muulle liikenteelle. Hätävilkkukytkentää saa käyttää myös liikkuvassa ajoneuvossa varoittamaan muita tienkäyttäjiä välittömästä vaarasta."”
Hätävilkkujen tarkoitus on esimerkiksi varoittaa muita liikenteessä olevia, että ajoneuvo on joutunut pysähtymään keskelle korkean nopeusrajoituksen omaavaa tietä paikalleen tai lähes täydellisesti hitaasti liikkuvan liikenteen takia. Hätävilkkuja voi myös käyttää ilmoittamaan muita siitä, että auto on rikkoutunut tielle tai tien pientareelle niin, että se haittaa muuta liikennettä. 
Sen sijaan hätävilkun käyttö muun liikenteen varoittamiseen esimerkiksi työskenneltäessä tienpitoajoneuvolla poikkeavasti liikkuen on erikseen kielletty tiellä tehtävien töiden turvallisuusmääräyksissä. Tähän tarkoitukseen tulee käyttää katolle asennettua varoitusmajakkaa.
Adrián González

Adrián González Morales eli Adrián (s. 25. toukokuuta 1988 Madrid, Madridin alue, Espanja) on espanjalainen jalkapalloilija, pelipaikaltaan keskikenttäpelaaja. Hän edustaa Primera Divisiónin Rayo Vallecanoa.
Adrián on Real Madridin ja Espanjan maajoukkueen entisen pelaajan Míchelin poika.
Seurajoukkueura.
Adrián liittyi Real Madridin junioreihin yhdeksänvuotiaana, ja käytyään läpi seuran kaikki juniorikategoriat hän nousi Segunda Divisiónissa pelanneeseen reservijoukkueeseen Castillaan vuonna 2006. Kauden 2006–2007 aikana hän pelasi joukkueessa yhteensä 38 ottelua ja teki viisi maalia. Edustusjoukkueen silloinen päävalmentaja Fabio Capello valitsi Adriánin kokoonpanoonsa kauden 2006–2007 Mestarien liigan lohkovaiheen viimeiseen otteluun Dynamo Kiovaa vastaan, mutta peliminuutteja hän ei saanut. Kesällä 2007 hän teki vuoteen 2011 ulottuneen jatkosopimuksen Real Madridin kanssa ja otti osaa edustusjoukkueen harjoituskaudelle.
Kaudeksi 2007–2008 Adrián lainattiin Segunda Divisiónissa pelanneeseen vigolaiseen Celtaan. Peliaikaa aluksi Hristo Stoitškovin ja myöhemmin Juan Ramón López Caron valmentamassa joukkueessa hän sai kuitenkin kauden ensimmäisellä puoliskolla vain kolmessa sarja- ja yhdessä cup-ottelussa. Niinpä tammikuussa 2008 hän siirtyi kauden loppuun kestäneellä lainasopimuksella samassa sarjassa pelanneeseen tarragonalaiseen Gimnàsticiin.
Kauden 2007–2008 päätyttyä Adrián siirtyi pääsarjaseura Getafeen, jonka kanssa hän teki neljävuotisen sopimuksen. Ensiesiintymisensä Espanjan pääsarjassa Primera Divisiónissa hän teki 5. lokakuuta 2008 kotiottelussa Almeríaa vastaan, mutta esiintymisiä sarjaotteluissa kertyi kauden aikana yhteensä vain viisi. Kauden lopulla joukkueen valmentajaksi tuli Adriánin isä Míchel, jonka alaisuudessa hän oli pelannut myös Castillassa. Kaudella 2009–2010 Adrián sai runsaasti peliaikaa isänsä valmentamassa joukkueessa, mikä yhdistettynä vaatimattomiin peliesityksiin johti nepotismisyytöksiin ja kotiyleisön voimakkaisiin mielenilmauksiin pelaajaa kohtaan. Vuoden 2010 alussa hän oli runsaan kuukauden sivussa loukkaantumisen vuoksi, mutta oli toivuttuaan avauskokoonpanossa kauden kymmenessä viimeisessä ottelussa, joiden aikana Getafe varmisti sarjan kuudennen sijan ja pääsyn seuraavan kauden Eurooppa-liigaan. Pääsarjauransa ensimmäisen maalin hän teki 4–3-voitossa Sevillaa vastaan 25. huhtikuuta 2010.
Getafe vapautti Adriánin sopimuksestaan kauden 2009–2010 päätyttyä. Elokuussa 2010 hän teki sopimuksen santanderilaisen Racingin kanssa.
Maajoukkueura.
Adrián on pelannut useita otteluita Espanjan juniorimaajoukkueissa. Heinäkuussa 2007 hän kuului Espanjan joukkueeseen Kanadassa järjestetyissä alle 20-vuotiaiden maailmanmestaruuskilpailuissa.
Esteban Granero

Esteban Félix Granero Molina (s. 2. heinäkuuta 1987 Madrid, Madridin alue, Espanja) on espanjalainen jalkapalloilija, pelipaikaltaan keskikenttäpelaaja. Hän edustaa espanjalaista Marbellaa. Granero on monipuolinen pelaaja, joka kykenee pelaamaan hyökkäävässä roolissa sekä keskikentän keskustassa että molemmilla laidoilla. Hänet tunnetaan myös vapaapotkuistaan sekä taidostaan lukea ja rakentaa peliä.
Jalkapalloilun ohella Granero opiskelee psykologiaa Camilo José Celan yliopistossa.
Seurajoukkueura.
Granero liittyi kasvattajaseuransa Real Madridin junioreihin kahdeksanvuotiaana. Kaudella 2005–2006 hän pelasi Real Madridin C-joukkueessa ja kaudeksi 2006–2007 hän nousi B-joukkue Castillaan, joka pelasi tuolloin Espanjan toiseksi korkeimmalla sarjatasolla Segunda Divisiónissa. Kesällä 2007 Granero teki vuoteen 2011 ulottuvan jatkosopimuksen seuran kanssa, mutta kaudeksi 2007–2008 hänet lainattiin naapuriseura Getafeen.
Getafessa Granero sai vastuuta sekä Espanjan pääsarjassa Primera Divisiónissa, Espanjan cupissa Copa del Reyssä että UEFA Cupissa. Ensimmäisen pääsarjaottelunsa hän pelasi Espanyolia vastaan 16. syyskuuta 2007, ja kauden 2007–2008 aikana hän oli kentällä 27 sarjaottelussa, joissa hän teki kolme maalia. Getafe ylsi Espanjan cupin loppuotteluun, jossa Granero teki joukkueensa ainoan maalin Valencian voittaessa 3–1. Kauden päätyttyä siirrosta tehtiin pysyvä, ja Granero allekirjoitti seuran kanssa viisivuotisen sopimuksen. Real Madrid säilytti itsellään kuitenkin takaisinosto-oikeuden. Kaudella 2008–2009 Graneron vastuu Getafessa kasvoi entisestään. Hän pelasi 35 sarjaottelussa, joista suurimmassa osassa avauskokoonpanossa, ja teki viisi maalia. Maaleista viimeinen syntyi kauden päätösottelussa ja pelasti Getafen putoamiselta.
Heinäkuussa 2009 Real Madrid hankki Graneron takaisin joukkueeseensa neljällä miljoonalla eurolla. Hän teki ensiesiintymisensä joukkueessa 12. syyskuuta 2009 ottelussa Espanyolia vastaan. Graneron ensimmäinen kausi sujui kohtalaisissa merkeissä, mutta varsinaista läpimurtoaan avauskokoonpanoon hän ei kuitenkaan onnistunut tekemään.
Maajoukkueura.
Granero oli mukana voittamassa alle 19-vuotiaiden Euroopan-mestaruutta vuonna 2006. Kesällä 2007 hän pelasi Espanjan joukkueessa alle 20-vuotiaiden maailmanmestaruuskilpailuissa ja kesällä 2009 alle 21-vuotiaiden Euroopan-mestaruuskilpailuissa.
St. Ignace (Michigan)

Saint Ignace, yleensä kirjoitettuna St. Ignace on kaupunki Yhdysvalloissa
Michiganin osavaltion ylemmällä niemimaalla. Vuoden 2010 väestölaskennan mukaan kaupungin asukasluku oli 2 452. St. Ignace on yksi vanhimmista kaupungeista Michiganissa. Kaupungin perusti vuonna 1671 ranskalainen löytöretkeilijä ja pappi Jacques Marquette. Kaupungista kulkee Mackinacinsalmen yli Mackinaw Cityyn noin kahdeksan kilometrin pituinen Mackinac Bridge.
Phil Crane

Philip Miller ”Phil” Crane (3. marraskuuta 1930 Chicago, Illinois – 8. marraskuuta 2014 Jefferson, Maryland) oli yhdysvaltalainen republikaanisen puolueen poliitikko. Hän istui vuosina 1969–2005 Yhdysvaltain edustajainhuoneen jäsenenä Illinoisista – 1969–1973 Illinoisin 13., 1973–1993 12. ja 1993–2005 8. vaalipiiristä.
Crane opiskeli Hillsdale Collegessa, Wienin yliopistossa, Indianan yliopistossa, DePauwin yliopistossa ja Michiganin yliopistossa. Myös hänen veljensä Dan ja David Crane loivat poliittiset urat, eivät kuitenkaan yhtä pitkäaikaisia ja menestyksekkäitä; David ei koskaan voittanut paikkaa kongressista, ja Danin (edustajainhuoneessa 1979–1985) suosio laski 1980-luvulla hänen oltuaan osallisena Yhdysvaltain edustajainhuonetta kohahduttaneessa seksiskandaalissa.
Phil Crane tuli valituksi kongressiin ensimmäistä kertaa vuoden 1969 erikoisäänestyksessä Donald Rumsfeldin seuraajana. Hän aloitti ensimmäisen täyden kautensa 1970 ja tuli valituksi uudelleen 16 kertaa. Hän vakiinnutti pian asemansa eräänä edustajainhuoneen konservatiivisimmista jäsenistä. Hän oli yksi ehdokkaista presidentinvaaleissa 1980, mutta hänen vaikutusvaltansa alkoi huveta pian tämän jälkeen.
Crane pyrki Yhdysvaltain kongressin jäseneksi viimeistä kertaa vuonna 2004. Vaaleissa hän putosi menettäen paikkansa Melissa Beanille. Hän oli protestantti ja myönsi vuoden 2000 vaalien yhteydessä kärsineensä aiemmin alkoholismista. Hänellä oli aviopuoliso Arlene Catherine Johnson ja kahdeksan lasta.
Crane kuoli keuhkosyöpään 84-vuotiaana Marylandin Jeffersonissa 8. marraskuuta 2014.
Fred Tatasciore

Fred Tatasciore (s. 15. kesäkuuta 1967 New York, New York) on yhdysvaltalainen ääninäyttelijä, joka tunnetaan hirviöäänten lisäksi Hulkin äänenä vuodesta 2005 lähtien.
Syksyllä 2009 Top of the Limit -sivusto sijoitti Tatascioren kuudenneksi laatimassaan kymmenen parhaan videopelien ääninäyttelijän listassa.
Elämäkerta.
Tatasciore syntyi New Yorkissa, mutta kasvoi Los Angelesissa. Hän opiskeli UCLAssa ja suoritti opintonsa teatterista ja animaatiosta. Tatasciore aloitti uransa teatterinäyttelijänä ja stand up -koomikkona, mikä johti hänet myöhemmin ääninäyttelemisen pariin.
Ura.
Tatasciore on uransa aikana enimmäkseen ääninäytellyt useissa videopeleissä, kuten "SWAT 4", "Jade Empire", "Rogue Galaxy", ' ja "God of War III". Hän toimi myös Mandariinin äänenä animaatioelokuvassa "The Invincible Iron Man". Hänen ansioluetteloonsa mahtuu myös useita animaatiosarjoja, joista ensimmäiset isommat roolit olivat "Ben 10" ja "Wolverine and the X-Men" -sarjoissa. Muita animaatioita ovat olleet "Family Guy", "Robot Chicken", "The Grim Adventures of Billy &amp; Mandy", "Keisarin uusi koulu", "American Dad!" ja '.
Sittemmin 2000-luvun ensimmäisen vuosikymmenen puolivälistä lähtien Tatasciore on esiintynyt Hulkin äänenä useissa animaatioelokuvissa, kuten "Ultimate Avengers", "Hulk Vs." ja ', sekä videopeleissä ja animaatiosarjoissa ("The Incredible Hulk" ja '). Hän on kertonut pitävänsä roolia palkitsevana saadessaan ääninäytellä hahmoa useiden vuosien ajan. Tatasciore on kertonut pitäneensä kaikista Hulkin versioista, joita hän on ääninäytellyt. Hahmo ei hänen mukaan ole pelkästään vihainen, vaan hahmo joka haluaa olla omissa oloissaan.
Hänet on kuultu myös vuodesta 2008 lähtien DC Comicsin pahiksen Banen äänenä videopeleissä, kuten ", ", sekä ' ja "Injustice 2". Tatasciore oli myös Transformers universumin pääpahiksen Megatronin äänenä vuoden 2010 videopelissä '. Hän oli sittemmin vuodesta 2016 lähtien "Overwatch" videopelissä Soldier: 76 hahmon äänenä, joka on hänen yksi suosikki äänirooleistaan. Tatasciore kertoi luoneen hahmon äänen Clint Eastwoodin pohjalta. Hänen mielestä videopelit ovat olleet 2010-luvulla lähestulkoon elokuvia niiden laajojen tarinoiden ansiosta ja kuinka niitä kerrotaan. Tämän myötä Tatasciore on omien sanojensa mukaan nauttinut eniten ääninäyttelemisestä videopeleissä ja pitkään jatkuneissa animaatiosarjoissa.
Tesla Roadster (2008)

Tesla Roadster on Tesla Motorsin vuosina 2008–2012 valmistama kaksipaikkainen sähkökäyttöinen urheiluautomalli. 
Auton tuotanto alkoi vuoden 2008 maaliskuussa puolen vuoden viivästysten jälkeen. Tesla valmisti autoon vain sähkötekniikan, ja muuten auto rakennettiin Lotus Elisen koriin. Syynä tähän oli, että sähköautojen suunnittelu on kallista ja tämän auton tullessa myyntiin Tesla oli vasta alkuvaiheessa. Tesla Roadsterin valmistus loppui 2012 kun Tesla Model S saapui markkinoille.
Roadster kulkee yhdellä latauksella 356 km matkan Teslan kehittämien litium-ioniakkujen voimalla. Auto kiihtyy kehitysvaiheen vaihteistolla 0–60 mailiin tunnissa (0–97 km/h) 3,9 sekunnissa ja sen huippunopeus on rajoitettu 201 km/h. Auton energiankulutus on 133 Wh/km, joka vastasi Teslan tiedotteen mukaan 1,74 l/100 km polttoaineenkulutusta.
Tesla Roadsterin valmistukseen osallistui myös uusikaupunkilainen Novoplastik, joka teki ohjaamon sisustusosia.
Tesla Roadster on ainut siviiliauto, joka on lähetetty avaruuteen.
Kari Huhtamo

Kari Kauko Johannes Huhtamo (11. tammikuuta 1943 Rovaniemi – 1. maaliskuuta 2023 Helsinki) oli suomalainen kuvanveistäjä, joka suunnitteli muun muassa "Lapin jälleenrakentamisen muistomerkin 1944-1955" (Rovaniemi, 1977)
Muita Kari Huhtamon teräsveistoksia ovat "Polskis" (1976) Oulun uimahallin edessä, sekä Järvenpää-talon lämpiössä oleva "Abstraktio" (1988–1989). Huhtamo oli ensimmäinen suomalainen, jonka töitä oli näytteillä Tretjakovin galleriassa Moskovassa.
Kesällä 2010 Suomen tasavallan presidentin kesäasunnolla Naantalin Kultarannassa pidettiin Huhtamon laaja ulkonäyttely, joka käsitti kymmenen abstraktia teräsveistosta. Kyseessä oli myös ensimmäinen taidenäyttely Kultarannassa.
Huhtamo sai Lapin yliopiston taiteen kunniatohtorin arvon vuonna 2004.
Huhtamon veli on näyttelijä Markku Huhtamo.
Huhtamo kuoli 1. maaliskuuta 2023 pitkäaikaiseen sairauteen.
Ex nihilo nihil fit

Ex nihilo nihil fit (suom. "mikään ei synny tyhjästä") on latinankielinen filosofinen sananlasku. Ensimmäisen kerran sen on maininnut antiikin Kreikan ajan filosofi Parmenides.
Parmenideen esittämä ajatus siitä, että "mikään ei synny tyhjästä", esiintyy ensimmäisen kerran Aristoteleen teoksessa Fysiikka:
Antiikintutkija John Burnetin tekemän englanninkielisen käännöksen perusteella yllä oleva teksti voidaan kääntää suomeksi seuraavasti:
Beth Orton

Elizabeth Caroline ”Beth” Orton (s. 14. joulukuuta 1970) on brittiläinen laulaja-lauluntekijä. Hän on tullut tunnetuksi ”folktronica”-soundistaan, joka yhdistelee kansanmusiikin ja electronican vaikutteita. 
Orton teki 1990-luvulla yhteistyötä William Orbitin ja Chemical Brothersin kanssa. Hänen ensimmäinen sooloalbuminsa "Superpinkymandy" (1993) julkaistiin ainoastaan Japanissa ja vain noin 5 000 kappaleen painoksena. Hän nousi suurempaan yleisön tietoisuuteen albumillaan "Trailer Park" vuonna 1996.
Ortonille on myönnetty vuonna 2000 parhaan naisartistin BRIT-palkinto. Muusikko sairastaa Crohnin tautia ja synnytti tyttären joulukuussa 2006.
Haisuhapero

Haisuhapero ("Russula foetens") on Suomessa yleinen koivun juurisieni. Se kuuluu haperojen, rouskujen ja muun muassa lampaankäävän kanssa samaan kladiin ja luetaan haperojen seassa omaan lajiryhmäänsä.
Sen lakki on 7–15 senttimetriä leveä ja likaisen kellanruskea, jalka on valkea 5–8 senttimetriä pitkä ja 1,5–3 senttimetriä leveä. Malto on ruskettuva ja jalan poikkileikkaus tyypillinen porrasmaisesti ontto. Lajin haju ja maku ovat erikoiset, joidenkin mielestä salmiakkimaiset. Lajia ei ole pidetty Suomessa ruokasienenä, mutta se ei ole varsinkaan liotettuna tai ryöpättynä polttavan väkevä, ja muun muassa Venäjällä "valuj" eli haisuhapero luetaan yleensä kelvollisiin sieniin. Se on satoisa usein huonoinakin sienivuosina. Haisuhaperon kanssa saman näköisiä lajeja ovat esimerkiksi tuoksuhapero ja jauhojalkahapero.
Haisuhaperoa esiintyy laajasti Euroopassa ja osittain Pohjois-Amerikassa, Australiassa ja Japanissa.
Eljas Repo

Eljas Repo (s. 23. toukokuuta 1961) on journalisti, kirjailija ja yrittäjä. Hän on toimitusjohtajana Repo Media Oy:ssä, joka on erikoistunugt sijoitusviestintään ja kasvuyhtiöiden auttamiseen. Repo oli aikaisemmin Arvopaperin päätoimittaja 1998-2016. Myytyään osaomistamansa Arvopaperi-lehden Talentumille vuonna 2004 hänestä tuli yksi suurimmista Talentumin henkilöosakkeenomistajista. Hän toimi lehden päätoimittajana 29.3.2016 saakka. Ennen siirtymistään Arvopaperiin Repo työskenteli 1980- ja 1990-luvuilla Kauppalehden pörssitoimittajana. Hän on kirjoittanut sijoitusalan kirjoja sekä artikkeleita.
Repo on pörssiyhtiö Ovaro Kiinteistösijoituksen, Finnish Business Angels Network (FiBAN) ry, Sulkapalloliiton, Elina Ahlbäck Literary Agencyn ja Pro Operan hallituksen jäsen. Hän on ollut Helsingin Pörssiklubin, Meriaura Oy:n ja Taikina Capitalin hallituksen jösen. Repo toimii sijoitusviestinnän senior advisorina Directors’ Institute Finland ry:ssä .
Motorsport Arena Oschersleben

Motorsport Arena Oschersleben on 3,6 kilometriä pitkä moottorirata pohjoisessa Saksassa Oscherslebenissä lähellä Magdeburgia.
Rata avattiin 25. heinäkuuta 1997, jolloin se oli maan kolmanneksi suurin moottorirata, kunnes EuroSpeedway Lausitz ja Sachsenring valmistuivat.
Radalla ajetaan DTM- FIA GT- sekä WTCC-sarjan osakilpailut.
Fasca

FASCA ("Finnish AutoSound Challenge Association") oli vuonna 1992 perustettu autoäänentoiston ja sen kilpailutoiminnan virallinen suomalainen tukijärjestö. FASCA:n "isä" oli Teppo Hirvikunnas, joka työskenteli tuolloin autoäänentoistoalan maahantuontiyritys Simex Oy:ssä omalla yrityksellään (Performance Car Audio Oy). Mukana perustajina oli myös Performance Car Audion osakas Teppo Reponen sekä Simex Oy:n omistaja Seppo Saarno. Perustamiskokous pidettiin 20. toukokuuta 1992.
FASCA:n tavoitteena oli edistää ja tukea autoäänentoiston harrastetoimintaa ja yleistä tietoutta. Tärkein toimintamuoto olivat ns. AutoSound-kilpailut, joissa alan harrastajat kilpailivat toisiaan vastaan yhdessä sovittujen sääntöjen puitteissa. Säännöt laati aikoinaan Teppo Hirvikunnas.
Ensimmäinen tapahtuma järjestettiin jo kesäkuussa 1992 Espoossa.
Järjestön toiminta oli esitelty alan maahantuojille jo tätä ennen. FASCA:aan liittyi heti mukaan oikeastaan kaikki alan maahantuontiyritykset ja FASCA:n ensimmäinen jäsenten ja hallituksen kokous pidettiin 10. syyskuuta 1992 Studiovox Oy:n toimitiloissa Helsingin Pitäjänmäellä. Kokouksessa FASCA:n puheenjohtajaksi valittiin Klaus Weyner ja toiminnanjohtajaksi Teppo Hirvikunnas. Hirvikunnas toimi myös FASCA:n tuomarikouluttajana sekä toimitti FASCA-Magazine -lehteä.
FASCA:lle aloitettiin maahantuojien lisäksi hankkimaan kauppiasjäseniä.
FASCA:lla oli merkittävä vaikutus autoäänentoistoalan kehittymisessä niin harrastus- kuin liiketoiminnan osalta.
FASCA järjesti Autosound-kilpailuja ympäri Suomea ja vuotuisen finaalitapahtuma aina syksyllä. Lisäksi ison näyttelytapahtuman keväällä aina FHRA:n järjestämän American Car Shown yhteydessä.
FASCA tarina loppui joskus 2000-luvun puolivälin jälkeen, internetsivut katosivat 2008. Syy järjestön lakkauttamiseen oli kai monia liittyen rahan käyttöön ja sisäisiin ristiriitoihin.
Nykyisin Suomen virallinen autohifin kattojärjestö on EMMA Finland.
Abdullah Gül

Abdullah Gül (s. 29. lokakuuta 1950 Kayseri) on turkkilainen AKP-puolueen poliitikko, joka oli Turkin presidentti 2007–2014. Ennen presidenttiyttään hän toimi pääministerinä vuosina 2002–2003 ja Recep Tayyip Erdoğanin hallituksen ulkoministerinä 2003–2007. Gülin valinta AKP-puolueen presidenttiehdokkaaksi keväällä 2007 aloitti maassa vakavan poliittisen kriisin. Uusien vaalien jälkeen Gül valittiin presidentiksi 28. elokuuta 2007.
Elämäkerta.
Gül meni naimisiin äitinsä valitseman puolison kanssa vuonna 1980. Hayrünisa Özyurt oli 14 kun heidät esiteltiin, puolet Gülia nuorempi, mutta pariskunta odotti lailliseen naimisiinmenoikään, joka on 15 vuotta, ennen avioliiton solmimista.
Gül opiskeli taloustiedettä Istanbulin yliopistossa ja myös väitteli siellä 1983. Hän opiskeli kaksi vuotta myös Lontoossa ja Exeterissä. Gül jatkoi akateemisella uralla ja työskenteli 1983–1991 Saudi-Arabiassa Islamilaisessa kehityspankissa (IDB).
Gül lähti politiikkaan jo opiskeluvuosinaan ja liittyi yliopistossa islamistis-nationalistisen Millî Türk Talebe Birliğin jäseneksi. Hänet valittiin hyvinvointipuolueen (Refah Partisi; RP) ehdokkaana parlamenttiin 1991 ja 1995 sekä Fazilet Partisin ehdokkaana 1999. Hän oli perustamassa AKP-puoluetta ja valittiin sen edustajana 2002 ja nimitettiin marraskuussa 2002 pääministeriksi. Recep Tayyip Erdoğan seurasi häntä pääministerinä maaliskuussa 2003 ja Gül siirtyi ulkoministerin tehtäviin. Hän neuvotteli mm. Yhdysvaltain kanssa joukkojen sijoittamisesta Turkkiin Irakin-hyökkäystä varten, sekä yritti parantaa suhteita Syyriaan, Keski-Aasian ja Kaukasian turkkilaisten kielten puhujiin ja Euroopan unioniin.
Pääministeri Erdoğan ilmoitti 24. huhtikuuta 2007 Gülin olevan hallitsevan AKP:n ehdokas vuoden 2007 presidentin valinnassa. Sekulaari oppositio piti Gülia liian uskonnollisena, pääasiassa koska hänen vaimonsa käyttää huntua. Sen käyttö on kiellettyä valtion laitoksissa, kuten yliopistoissa ja presidentinpalatsissa. Aiempi tiukan sekulaari presidentti Ahmet Necdet Sezer oli estänyt veto-oikeudellaan useita AKP:n päätöksiä, joiden hän katsoi rikkovan perustuslain määräämää uskonnon ja valtion erottamista.
Yli 300 000 protestoijaa osoitti mieltään Ankaran keskustassa Güliä vastaan kaksi päivää ennen presidenttiehdokkaiden ilmoittamisen alkamista. Huhtikuun lopussa heitä oli miljoona. Mielenosoittajat julistivat, ”etteivät he tahdo imaamia presidentiksi”.
Kun opposition ulosmarssi parlamentista esti presidentin valinnan, Gül luopui ehdokkuudestaan 6. toukokuuta 2007.
Kriisin ja ennenaikaisesti järjestettyjen vaalien jälkeen AKP vahvisti kannatustaan yli 12 prosenttiyksikköä ja Gül asetettiin uudelleen ehdolle presidentiksi uuden parlamentin kokoonnuttua.
Aiheesta muualla.
Shmita

Shmita () on juutalaisuuden Tooran määräämä seitsemän vuoden välein toistuva sapattivuosi, jota nykyaikainen ortodoksijuutalaisuus seuraa. Shmitan tärkeimmät määräykset ovat että "Israelin maiden" pitää jäädä viljelemättä ja vuoden lopussa velat annetaan anteeksi. Shmita toistuu juutalaisessa kalenterissa vuosina: 1951 (5712), 1958 (5719), 1965 (5726), 1972 (5733), 1979 (5740), 1986 (5747), 1993 (5754), 2000 (5761), 2007 (5768), 2014 (5775) ja 2021 (5782).
Shmitan katsotaan perustuvan seuraaviin Tooran kohtiin:
Juutalaisen lain mukaan kaikkien juutalaisten omistamalla maalla kasvatettujen vihannesten syöminen on kielletty shmita-vuoden aikana, joka alkaa roš hašana -päivästä (vuonna 2007 12. syyskuuta illalla).
Edah Hareditin rabbien mukaan ei-juutalaisten ei-juutalaisten omistamalla maalla kasvatetut vihannekset ovat kuitenkin sallittuja. Tämän vuoksi Israelissa on ajoittain salakuljetettu vihanneksia arabien kyliin ja väitetty että ne on kasvatettu arabien mailla. Aiemmin noin kolmannes Israelin vihanneksista on tuotu shmita-vuoden aikana Gazan kaistalta.
Toisena vaihtoehtona on käytetty maan myymistä ei-juutalaisille vuoden ajaksi, sopimuksella joka velvoittaa sen myynnin takaisin vuoden loputtua. Tämän "heter mechira" -käytännön hyväksyvät monet modernit ortodoksijuutalaiset, mutta harediortodoksit eivät.
Puerto Princesan kansallispuisto

Puerto Princesan kansallispuisto sijaitsee noin 50 km pohjoiseen Puerto Princesan kaupungista, Palawanin saarella Filippiineillä. Puerto Princesan kaupunginhallinto on hoitanut aluetta vuodesta 1992 ja se liitettiin UNESCOn maailmanperintölistalle vuonna 1999.
Kooltaan kansallispuisto on noin 5 800 hehtaaria. Maasto on kalkkikivikarstimaata ja maan alla virtaa maanalainen joki, joka jatkuu suoraan Etelä-Kiinan mereen. Joen muodostamassa käytävässä on tippukivestä muodostuneita puikkoja ja pylväitä. Osaan jokea vaikuttaa vuorovesi.
Alue on myös tärkeä suojelukohde biodiversiteettinsä takia. Alueella on täysi niin sanottu vuorilta mereen ‑ekosysteemi. Lisäksi siellä sijaitsevat yhdet Aasian tärkeimmistä metsistä.
Kaivotalo

Kaivotalo on Pauli Salomaan suunnittelema vuonna 1955 valmistunut liikerakennus Helsingin Kluuvissa. Se sijaitsee Kaivokatu 10:ssä Helsingin keskeisimmällä paikalla vastapäätä Helsingin päärautatieasemaa, naapureinaan nk. Makkaratalo ja Kalevan talo. Rakennus on välittömässä yhteydessä Rautatientorin metroasemaan ja Asematunneliin. Katutasolla rakennuksen läpi kulkee leveä jalankulkukäytävä Kaivokadulta korttelin keskellä sijaitsevalle aukiolle, Kaivopihalle, josta edelleen johtaa portaikko hieman ylempänä, Mannerheimintien varressa Vanhan ja Uuden Ylioppilastalon välissä sijaitsevalle Ylioppilasaukiolle.
Helsingin yliopiston ylioppilaskunta sai tontin haltuunsa vuonna 1938 Rautatiehallitukselta. Tulevasta rakennuksesta järjestettiin suunnittelukilpailu, jonka voittaneen ehdotuksen mukaan Vanha Ylioppilastalo olisi pitänyt purkaa sen tieltä. Vuonna 1939 alkanut toinen maailmansota pysäytti rakennushankkeen. Sodan päätyttyä "Vanhan" purkamisesta oli päätetty luopua ja Kaivokadun varrelle nousi 1950-luvun modernia arkkitehtuuria edustava liikerakennus. Sen julkisivua hallitsevat nauhamaiset ikkunarivit ja vaalea väritys, poiketen runsaat kymmenen vuotta myöhemmin valmistuneen naapurin, Makkaratalon massiivisesta tummasävyisestä klinkkeripinnasta. Kaivotalon ulkonäöstä, vaikka se sijaitsee näkyvällä paikalla, ei ole käyty niin kiivasta keskustelua kuin Makkaratalosta.
Vuonna 1981 rakennettiin Kosti Kurosen rakennuksen sisäpihalle suunnittelema Kaivopiha jalankulkuyhteyksineen ja liikkeineen.
Wendell Wyatt

Wendell Wyatt (15. kesäkuuta 1917 – 28. tammikuuta 2009) oli yhdysvaltalainen lakimies ja republikaanisen puolueen poliitikko. Hän istui vuosina 1964–1975 Yhdysvaltain edustajainhuoneen jäsenenä Oregonin ensimmäisestä vaalipiiristä.
Wyatt syntyi Eugenessa, Oregonissa, ja muutti perheineen Portlandiin, jossa hän valmistui Jefferson High Schoolista vuonna 1935. Valmistuttuaan Oregonin yliopistosta 1941 hän palveli vuosina 1942–1946 Yhdysvaltain merijalkaväessä. 
Wyatt tuli valituksi kongressiin alun perin erikoisäänestyksellä, joka järjestettiin A. Walter Norbladin kuoleman johdosta. Wyatt ei asettunut uudelleen ehdolle enää vuoden 1974 vaaleissa, vaan aloitti vuonna 1975 työt Schwabe, Williamson &amp; Wyatt -lakifirmalle. Hän jäi sittemmin eläkkeelle ja kuoli Portlandissa 91-vuotiaana.
Abdullah al-Qasimi

Abdullah al-Qasimi (arabiaksi عبدالله القصيمي, s. 1907 al-Qasim, Saudi-Arabia – 1996 Libanon) oli saudiarabialainen intellektuelli ja skeptikko. Hän oli aikoinaan eniten ristiriitoja herättäneitä ja merkittävimpiä arabi-intellektuelleja, mikä johtui hänen kääntymisestään islamilaisesta fundamentalistista ja wahhabismin kannattajasta ateistiksi. Hän joutui salamurhayrityksen kohteeksi kaksi kertaa, Libanonissa ja Egyptissä. Hän kuoli syöpään.